钦定古今图书集成/明伦汇编/人事典/第063卷 > 册府元龟 > 《达命》
## 钦定古今图书集成/明伦汇编/人事典/第063卷 > 册府元龟 > 《达命》

孔子罕言命者，以其几微奥妙寡能及之，非可容易
而谭也。又曰：“不知命无以为君子。”盖非君子人者，不
得与于斯矣。中古以还，英伟间出，乃有遭死生之变
而泊然无挠，遘艰虞之会而毅然有守，不溺于私爱，
不徇于拘忌，蒙谤毁而不自明，婴祸患而不苟免，咎
征集而不戚，凶怪至而自屏，斯皆宅纯粹于心府，宴
得丧于道枢，“安时处顺，以全其真”，“穷理尽性而达于
命”者也。